SET ปิดเช้าบวกทิศทางเดียวกับภูมิภาค-รอปัจจัยใหม่หนุน บ่ายคาดแกว่งแคบ
SET ปิดเช้าบวก 3.59 จุด หรือ 0.24% มาที่ 1,518.04 จุด มูลค่าซื้อขายที่ 13,961.36 ล้านบาท บ่ายคาดแกว่งแคบ แนวรับ 1,510 จุด แนวต้าน 1,520-1,525 จุด
25 มี.ค. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (25 มี.ค.) บวก 3.59 จุด หรือ 0.24% มาที่ 1,518.04 จุด สูงสุดที่ 1,519.02 จุด ต่ำสุดที่ 1,512.98 จุด มูลค่าซื้อขายที่ 13,961.36 ล้านบาท
นายชัยยศ จิวางกูร ผู้อำนวยการฝ่ายกลยุทธ์การลงทุน บล.โกลเบล็ก เปิดเผยถึงตลาดหุ้นไทยเช้านี้แกว่งแคบ คล้ายกับตลาดหุ้นในภูมิภาคที่เคลื่อนไหวทั้งในแดนบวกและลบ เนื่องจากไม่มีปัจจัยใหม่เข้ามากระตุ้นการลงทุน ส่วนการเจรจาหนี้ของกรีซล่าสุดยังไม่มีความคืบหน้า
สำหรับเศรษฐกิจในประเทศที่ชะลอตัวเป็นเรื่องที่ต้องรอดูในระยะยาว อย่างไรก็ตาม ตลาดน่าจะได้รับแรงหนุนจากการทำ Window Dressing ก่อนปิดงบไตรมาส 1/58 ซึ่งคาดว่าจะทำเป็นรายตัวหรือรายกลุ่มเท่านั้น
แนวโน้มการลงทุนบ่ายนี้ คาดว่าดัชนีหุ้นไทยจะแกว่งตัวคล้ายกับช่วงเช้า โดยดูจากแรงเหวี่ยงของดัชนีและวอลุ่มเทรดที่เบาบาง พร้อมให้แนวรับ 1,510 จุด ส่วนแนวต้าน 1,520-1,525 จุด